รัฐบาล เตรียมความพร้อมรับมือสถานการณ์ภัยแล้ง หลังพบว่าปริมาณน้ำในปีนี้ น้อยกว่าปีที่แล้วกว่า 8,000 ล้านลูกบาศก์เมตร
รัฐบาล เตรียมความพร้อมรับมือสถานการณ์ภัยแล้ง หลังพบว่า ปริมาณน้ำในปีนี้ น้อยกว่าปีที่แล้วกว่า 8,000 ล้านลูกบาศก์เมตร
 
พลเอก ฉัตรชัย สาริกัลยะ รองนายกรัฐมนตรี กล่าวว่า ได้สั่งการให้ สทนช. ตรวจสอบและวิเคราะห์สถานการณ์น้ำ จากหน่วยงานที่เกี่ยวข้อง ทั้งกระทรวงเกษตรและสหกรณ์ กรมชลประทานและกระทรวงทรัพยากรธรรมชาติและสิ่งแวดล้อม นำมาประมูลและทำบทวิเคราะห์ขึ้นมา เพราะมองว่าต่อไปปัญหาสถานการณ์น้ำจะมีเพิ่มขึ้นเรื่อยๆ ดังนั้นการเตรียมพร้อมเป็นสิ่งสำคัญ ทั้งนี้เพื่อจะได้ทราบว่า ขณะนี้มีน้ำอยู่จำนวนเท่าไหร่ทั้งในเขตชลประทานและนอกเขตชลประทาน 
ข้อมูลเดือนพฤศจิกายนพบว่า ทั้งในพื้นที่เขตชลประทานและนอกเขตชลประทาน มีปริมาณน้ำอยู่ทั้งสิ้น 43,900 ล้านลูกบาศก์เมตร น้อยกว่าปี 2560 จำนวน 8 พันล้านลูกบาศก์เมตร จึงจำเป็นอย่างยิ่งจะต้องมีการวางแผน 
โดยเบื้องต้นจะต้องควบคุมการใช้น้ำ ตั้งแต่เดือนพฤศจิกายน ปีนี้ไปจนถึงเดือนมิถุนายน 2562 แยกออกเป็น ช่วงเดือนพฤษภาคมถึงเดือนเมษายน เป็นช่วงที่เราจะต้องใช้น้ำใน 4 กิจกรรม ได้แก่ เพื่อการอุปโภคบริโภค เพื่อรักษาระบบนิเวศ เพื่อการเกษตร และเพื่อการอุตสาหกรรม คาดว่าจะต้องใช้น้ำประมาณ 30,000 ล้านลูกบาศก์เมตร และช่วงเดือนพฤษภาคมถึงมิถุนายน กรณีฝนตกล่าช้า จะได้มีน้ำเก็บไว้เพื่ออุปโภคและบริโภค โดยได้มีการแบ่งสรรปันส่วนน้ำไว้ใช้ในแต่ละกิจกรรมอย่างชัดเจน
 นอกจากนี้ ยังต้องประเมินว่าพื้นที่ใดมีความจำเป็นจะต้องใช้น้ำ เช่นพื้นที่เสี่ยงภัยแล้งในปี 2561-2562 มีพื้นที่ให้บริการของการประปา มีความเสี่ยงทั้งหมด 9 สาขา อยู่ในพื้นที่ภาคเหนือ 3 สาขา คือ ตำบลแม่ขะจาน จังหวัดเชียงราย อำเภอฝาง จังหวัดเชียงใหม่ อำเภอลาดยาว จังหวัดนครสวรรค์ ส่วนภาคตะวันออกเฉียงเหนือมี 5 สาขาได้แก่อำเภอพิมาย จังหวัดนครราชสีมา อำเภอสุวรรณภูมิ จังหวัดร้อยเอ็ด อำเภอพยัคฆภูมิพิสัย จังหวัดมหาสารคาม อำเภอเมือง จังหวัดหนองบัวลำภู และอำเภอเมือง จังหวัดบุรีรัมย์ ภาคใต้มี 1 สาขาที่เกาะพะงัน จังหวัดสุราษฎร์ธานี 
สำหรับแนวทางแก้ปัญหา จะต้องกันน้ำดิบจากพื้นที่ใกล้เคียง หรือขุดลอกคูคลอง เพื่อกักเก็บน้ำเอาไว้ใช้ตั้งแต่ช่วงนี้ ส่วนน้ำอุปโภคบริโภคในพื้นที่นอกเขตชลประทานมีทั้งสิ้น 20 จังหวัด ภาคเหนือ 3 จังหวัด ภาคตะวันออกเฉียงเหนือ 8 จังหวัด ภาคกลาง 7 จังหวัด และภาคตะวันตก 2 จังหวัด ซึ่งแนวทางแก้ไขจะจัดหาน้ำบาดาล 338 แห่ง รวมทั้งประสานหน่วยงานที่เกี่ยวข้องที่มียานพาหนะสำหรับบรรทุกน้ำ เพื่อเตรียมเข้าไปสนับสนุนช่วยเหลือ สวนน้ำที่จะใช้ในการรักษาระบบนิเวศ ไม่น่าเป็นห่วง เพราะสามารถใช้น้ำในเขื่อนที่มีอยู่ในพื้นที่ต่างๆ ช่วยเหลือได้ 
ขณะที่น้ำใช้ในการเกษตร ที่น่าเป็นห่วง คือพื้นที่นอกเขตชลประทาน 11 จังหวัด 27 อำเภอ 71 ตำบล พื้นที่รวม 150,000 ไร่ อยู่ในภาคเหนือ 4 จังหวัด ได้แก่ สุโขทัย นครสวรรค์ อุตรดิตถ์ และกำแพงเพชร ภาคตะวันออกเฉียงเหนือ 5 จังหวัด ได้แก่ ขอนแก่น ชัยภูมิ มหาสารคาม ศรีสะเกษ และหนองบัวลำภู ศภาคกลาง 2 จังหวัด ได้แก่ อุทัยธานี และสุพรรณบุรี โดยพื้นที่นอกเขตชลประทานทั้ง 11 จังหวัดได้ประสานหน่วยงานที่เกี่ยวข้องเรียบร้อยแล้ว